input: REGOLAMENT TA’ DELEGA TAL-KUMMISSJONI (UE) Nru 1382/2014
  tat-22 ta’ Ottubru 2014
  li jemenda r-Regolament tal-Kunsill (KE) Nru 428/2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju (1) u b’mod partikolari l-Artikolu 15(3) tiegħu
  Billi:
  (1)
  Ir-Regolament tal-Kunsill (KE) Nru 428/2009 jirrikjedi li oġġetti b’użu doppju jkunu suġġetti għal kontroll effettiv meta jiġu esportati minn jew fi transitu mill-Unjoni, jew jitwasslu lejn pajjiż terz bħala riżultat tas-servizzi ta’ senserija pprovduti minn sensar residenti jew stabbilit fl-Unjoni.
  (2)
  L-Anness I mar-Regolament (KE) Nru 428/2009 jistabbilixxi l-lista komuni ta’ oġġetti b’użu doppju li jsirulhom kontrolli fl-Unjoni. Id-deċiżjonijiet dwar l-oġġetti jittieħdu fil-qafas tal-Grupp Awstralja, is-Sistema ta’ Kontroll tat-Teknoloġija tal-Missili, il-Grupp ta’ Fornituri Nukleari, l-Arranġament ta’ Wassenaar u l-Konvenzjoni dwar l-Armi Kimiċi.
  (3)
  Il-lista ta’ oġġetti b’użu doppju mniżżla fl-Anness I mar-Regolament (KE) Nru 428/2009 teħtieġ li tiġi aġġornata regolarment sabiex tkun żgurata l-konformità sħiħa mal-obbligi tas-sigurtà internazzjonali, biex tkun garantita t-trasparenza, u tinżamm il-kompetittività tal-esportaturi. Sabiex ikunu ffaċilitati r-referenzi għall-awtoritajiet għall-kontroll tal-esportazzjoni u l-operaturi, għandha tiġi ppubblikata verżjoni aġġornata u kkonsolidata tal-Anness I tar-Regolament (KE) Nru 428/2009.
  (4)
  Ir-Regolament (KE) Nru 428/2009 jagħti s-setgħa lill-Kummissjoni li taġġorna l-lista ta’ oġġetti b’użu doppju mniżżla fl-Anness I permezz ta’ atti delegati, f’konformità mal-obbligi u l-impenji rilevanti, u kull modifika tagħhom, li l-Istati Membri aċċettaw bħala membri tar-reġimi internazzjonali ta’ nonproliferazzjoni u l-arranġamenti għall-kontroll tal-esportazzjoni, jew bir-ratifika tat-trattati internazzjonali rilevanti.
  (5)
  Ir-Regolament (KE) Nru 428/2009 għandu għalhekk jiġi emendat skont dan,
  ADOTTAT DAN IR-REGOLAMENT:
  Artikolu 1
  L-Anness I mar-Regolament (KE) Nru 428/2009 huwa sostitwit bit-test li jinsab fl-Anness għal dan ir-Regolament.
  Artikolu 2
  Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan ir-Regolament jorbot fl-intier tiegħu u japplika direttament fl-Istati Membri kollha.
  Magħmul fi Brussell, it-22 ta’ Ottubru 2014.